b'\n_START_ARTICLE_\nRuusuritari\n_START_SECTION_\nMusiikista\n_START_PARAGRAPH_\nRuusuritarissa Strauss palaa Elektran osittaisesta atonaalisuudesta perinteiseen sointi- ja harmoniakuvaan. Kuuluisan hopearuusun sointiv\xc3\xa4rin salaisuus on kolmen huilun ja kolmen sooloviulun, harpun ja celestan soittama korkea melodisista duurisoinnuista koostuva teema. Strauss k\xc3\xa4ytt\xc3\xa4\xc3\xa4 oopperassaan kolme kertaa valsseja paroni Ochsin yhteydess\xc3\xa4. My\xc3\xb6s viittauksia Mozartin musiikkiin on l\xc3\xb6ydetty. My\xc3\xb6s nopeat tunteiden vaihtelut muistuttavat Mozartin oopperoita. Kolmannen n\xc3\xa4yt\xc3\xb6ksen trioa pidet\xc3\xa4\xc3\xa4n yhten\xc3\xa4 Straussin kauneimmista s\xc3\xa4vellyksist\xc3\xa4. S\xc3\xa4velt\xc3\xa4j\xc3\xa4n toivomuksesta se soi h\xc3\xa4nen hautajaisissaan.\n_START_SECTION_\nTapahtumapaikka ja -aika\n_START_PARAGRAPH_\nWien, Maria Teresian ensimm\xc3\xa4isten hallitusvuosien aikana noin vuonna 1750.\n_START_SECTION_\nJuoniseloste\n_START_PARAGRAPH_\nI N\xc3\xa4yt\xc3\xb6s_NEWLINE_Nuoren ja komean Octavianin ja marsalkattaren aamuinen syleily keskeytyy odottamattoman vieraan saapuessa. Ruhtinattaren maalaisserkku Ochs von Lerchenau on l\xc3\xb6yt\xc3\xa4nyt itselleen uuden morsiusehdokkaan ja tarvitsisi nyt nuorukaisen, joka suorittaisi kosinnan paronin puolesta. Octavian on valepukeutunut kauniiksi sis\xc3\xa4k\xc3\xb6ksi ja saa heti paronin huomion. Marsalkatar ehdottaa Octaviania paronin palvelukseen. Marsalkattaren aamuvastaanotto alkaa. Paikalle saapuu kaikenlaista v\xc3\xa4ke\xc3\xa4. Ruhtinatar j\xc3\xa4\xc3\xa4 yksin huoneeseensa. Ruhtinatar huomaa oman maallisen katoavaisuuden merkityksen. Octavian ei ymm\xc3\xa4rr\xc3\xa4 rakastajattarensa tuntemuksia._NEWLINE_II N\xc3\xa4yt\xc3\xb6s_NEWLINE_Faninalin palatsissa odotetaan ruususeremonian alkamista. Ruusuritari Octavian tulee ojentamaan hopearuusun paronin rakastetulle, Faninalin tytt\xc3\xa4relle Sophielle ja samalla lumoutuu t\xc3\xa4m\xc3\xa4n kauneudesta. Sophien mielest\xc3\xa4 paroni k\xc3\xa4ytt\xc3\xa4ytyy sopimattomasti ja hakee turvaa Octavianin luota. Nuoret syleilev\xc3\xa4t toisiaan. Paroni Ochs haastaa Octavianin kaksintaisteluun. Taistelussa paroni saa pienen haavan, mutta tekee siit\xc3\xa4 suuren numeron. Octavian h\xc3\xa4\xc3\xa4det\xc3\xa4\xc3\xa4n ja Faninal m\xc3\xa4\xc3\xa4r\xc3\xa4\xc3\xa4 tytt\xc3\xa4rens\xc3\xa4 Sophien paronin vaimoksi. Valepukuinen sis\xc3\xa4kk\xc3\xb6-Octavian on keksinyt juonen Sophien pelastamiseksi. Paroni saa Octavianin kutsun tapaamiseen. Paroni menee ansaan ja uneksii uusista lemmenseikkailuista valssin tahdissa._NEWLINE_III N\xc3\xa4yt\xc3\xb6s_NEWLINE_Majatalossa valmistellaan tapaamista. Octavian ilmestyy paikalle sis\xc3\xa4k\xc3\xb6ksi pukeutuneena ja varoo menem\xc3\xa4st\xc3\xa4 liian l\xc3\xa4helle paronia, jottei paljastaisi itse\xc3\xa4\xc3\xa4n. Octavian on l\xc3\xa4hett\xc3\xa4nyt Faninalille viestin, jotta t\xc3\xa4m\xc3\xa4 saisi sulhasen kiinni itse teossa. Faninal saapuu ja n\xc3\xa4kee Ochsin todellisen luonteen ja peruuttaa h\xc3\xa4\xc3\xa4t. Ruhtinatar saapuu ja \xc3\xa4ly\xc3\xa4\xc3\xa4 tilanteen. H\xc3\xa4n p\xc3\xa4\xc3\xa4st\xc3\xa4\xc3\xa4 irti Octavianista eik\xc3\xa4 asetu vastustamaan kahden nuoren rakastavaista liittoa.'